KIRJALLINEN KYSYMYS E-2025/02 esittäjä(t): María Sornosa Martínez (PSE) komissiolle. Valenciassa todetut Leader+ -ohjelmaan liittyvät sääntöjenvastaisuudet.



Virallinen lehti nro 309 E , 12/12/2002 s. 0189 - 0189



KIRJALLINEN KYSYMYS E-2025/02 esittäjä(t): María Sornosa Martínez (PSE) komissiolle (9. heinäkuuta 2002) Aihe: Valenciassa todetut Leader+ -ohjelmaan liittyvät sääntöjenvastaisuudet Vastauksissaan kysymyksiin H-0238/02 ja H-0239/02(1), jotka koskivat Leader-hankkeiden valinnassa ilmenneitä sääntöjenvastaisuuksia, komissio ilmoitti aikeestaan tutkia asiaa ja varmistaa, että valintamenettelyt toteutetaan ohjelmassa kuvattujen kriteerien mukaisesti. Ottaen huomioon - paikallisen GAL Ports-Maestrat -yhdistyksen komissiolle 20. toukokuuta 2002 lähettämässä tutkimuksessa esitetyt väitteet - että hakupyyntö (joka julkaistiin Valencian itsehallintoalueen virallisessa lehdessä 2. marraskuuta 2000) ei ole ohjelman sääntöjen mukainen, mikä saattaa johtaa niiden talous- ja sosiaalisektorilla toimivien paikallisten toimihenkilöiden syrjintään, jotka eivät ole yhteydessä aluehallintoon, sekä syrjintään valittaessa puheenjohtajaa, joka jos normia sovelletaan automaattisesti, valitaan GALin jäsenten keskuudesta ja näiden toimesta - että Leader-tukien myöntämistä koskevaa päätöstä ei ole vielä tehty odotettaessa Espanjan viranomaisten vastausta, joka näyttää viipyvän voisiko komissio ilmoittaa, onko se saanut Espanjan viranomaisilta minkäänlaista selitystä tai perusteluja väitteisiin Leader-ohjelmaan liittyvistä sääntöjenvastaisuuksista Valenciassa? Mitä toimia komissio aikoo toteuttaa saadakseen Valencian viranomaiset peruuttamaan nykyisen virallisessa lehdessä 2. marraskuuta 2000 esitetyn hakupyynnön ja korvaamaan sen uusilla säännöillä, jotka olisivat täysin ohjelmaa koskevien määräysten ja ohjelman hengen mukaisia, sekä tekemään samalla uuden hakupyynnön komission kanssa sovittujen menettelyjen mukaisesti? (1) Kirjallinen vastaus 9.4.2002. Franz Fischlerin komission puolesta antama vastaus (5. elokuuta 2002) Komissio muistuttaa parlamentin jäsenen María Rodríguez Ramosin suulliseen kysymykseen H-0238/02 sekä parlamentin jäsenen suulliseen kysymykseen H-0239/02 parlamentin huhtikuun 2002 täysistunnon kyselytunnilla antamassaan vastauksessa(1), että kaikkia hyväksytyssä ohjelmassa vahvistettuja valintaperusteita oli noudatettava. Komissio ei ole sitoutunut aloittamaan erityistä ja välitöntä tutkimusta Valencian alueen Leader+ -ohjelman osalta, vaan se edellyttää asianomaisen jäsenvaltion antavan takeet mainittujen perusteiden noudattamisesta. Espanjan maatalousministeri ilmoitti kirjallisessa vastauksessaan, että käytettävissä olevien tietojen perusteella alueviranomaisten suorittama valinta voidaan vahvistaa. Leader-tukien myöntämistä ei näin ollen ole tarpeen keskeyttää. Tukia voidaan kuitenkin myöntää vasta kun vastuuviranomaiset ja komissio ovat allekirjoittaneet sopimuksen, mikä on tavanomainen käytäntö, kun itsehallintoalue hallinnoi yleiskattavaa tukea. Komissio tarkastelee lähemmin parlamentin jäsenen mainitsemaa 2. marraskuuta 2001 annettua DOGV:n määräyksen käytännön vaikutuksia eräiden valinnan ulkopuolelle jääneiden yhdistysten esittämien valitusten vuoksi. Voidakseen allekirjoittaa sopimuksen komissio toteuttaa tarvittavat toimenpiteet viranomaisten suhteen, jotta toimen säännönmukaisuus voidaan taata. (1) Kirjallinen vastaus, 9.4.2002.